OpenLLM-France/wikimedia huggingface dataset:
# Hammond (Illinois)

Hammond és una població dels Estats Units a l'estat d'Illinois. Segons el cens del tenia 518 habitants.

## Demografia

Segons el cens del 2000, Hammond tenia 518 habitants, 225 habitatges, i 141 famílies. La densitat de població era de 263,2 habitants/km².
Dels 225 habitatges en un 24,9% hi vivien nens de menys de 18 anys, en un 55,6% hi vivien parelles casades, en un 5,3% dones solteres, i en un 36,9% no eren unitats familiars. En el 32,4% dels habitatges hi vivien persones soles el 15,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,3 i el nombre mitjà de persones que vivien en cada família era de 2,95.
Per edats la població es repartia de la següent manera: un 23,6% tenia menys de 18 anys, un 6,9% entre 18 i 24, un 27,6% entre 25 i 44, un 24,7% de 45 a 60 i un 17,2% 65 anys o més.
L'edat mediana era de 39 anys. Per cada 100 dones de 18 o més anys hi havia 102 homes.
La renda mediana per habitatge era de 45.833 $ i la renda mediana per família de 51.528 $. Els homes tenien una renda mediana de 33.523 $ mentre que les dones 21.667 $. La renda per capita de la població era de 19.313 $. Aproximadament el 2,1% de les famílies i el 7,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Hammond». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 4 agost 2010].
* ↑ «Geographic Comparison Table- Hammond». American Fact Finder. Oficina del Cens dels Estats Units, 12-01-2010.
# Corneosclera

La corneosclera és la túnica més externa de les tres que existeixen en l'ull, formada per dues parts:
* Còrnia: transparent, la sisena part anterior de l'ull.
* Escleròtica: opaca i blanca, les cinc sisenes parts restants.
El plec de separació entre la còrnia i l'escleròtica s'anomena Limb esclerocornial. Per sota hi ha l'úvea.

## Referències

* ↑ Diccionari Enciclopèdic de Medicina
* ↑ «corneosclera». Cercaterm. TERMCAT, Centre de Terminologia.
* ↑ Gerard J. Tortora; Bryan Derrickson Principios de anatomía y fisiología. Médica Panamericana, 2006. ISBN 978-968-7988-77-1.

## Vegeu també

* Distròfia endotelial de Fuchs

## Enllaços externs

* Histology Learning System, Boston University
# A través de Flandes 2016

L'A través de Flandes 2016 va ser la 71a edició de l'A través de Flandes. Es disputà el 23 de març de 2016 sobre un recorregut de 199,7 km amb sortida a Roeselare i arribada a Waregem. La cursa formava part de l'UCI Europa Tour amb una categoria 1.HC.
La cursa va estar marcada pels atemptats patits a Brussel·les el dia abans. Un minut de silenci va precedir la sortida d'una cursa, que organització i policia van decidir mantenir.
El vencedor final fou el belga Jens Debusschere (Lotto Soudal) que s'imposà a l'esprint al francès Bryan Coquard (Direct Énergie) i al també belga Edward Theuns. Greg Van Avermaet (BMC Racing Team) fou neutralitzat a manca de 400 metres, després que hagués atacat en l'ascensió a la darrera cota del dia.

## Equips

L'organització inicialment convidà a prendre part en la cursa a dotze equips World Tour i onze equips continentals professionals, però per culpa dels atemptats de Brussel·les el Team Giant-Alpecin es va veure obligat a renunciar-hi.
* equips World Tour: AG2R La Mondiale, BMC Racing Team, Etixx-Quick Step, Team Giant-Alpecin, IAM Cycling, Lotto Soudal, Team Katusha, Movistar Team, Orica-GreenEDGE, Team LottoNL-Jumbo, Team Tinkoff, Trek-Segafredo
* equips continentals professionals: Bora-Argon 18, Cofidis, CCC Sprandi Polkowice, Direct Énergie, Fortuneo-Vital Concept, Gazprom-RusVelo, Roompot Oranje Peloton, Southeast-Venezuela, Stölting Service Group, Topsport Vlaanderen-Baloise, Wanty-Groupe Gobert,

## Classificació final

| | Cilista | Equip | Temps |
| 1 | Jens Debusschere (BEL) | Lotto Soudal | 4h 48' 27" |
| 2 | Bryan Coquard (FRA) | Direct Énergie | m. t. |
| 3 | Edward Theuns (BEL) | Trek-Segafredo | m. t. |
| 4 | Filippo Pozzato (ITA) | Southeast-Venezuela | m. t. |
| 5 | Jens Keukeleire (BEL) | Orica-GreenEDGE | m. t. |
| 6 | Giacomo Nizzolo (ITA) | Trek-Segafredo | m. t. |
| 7 | Oscar Gatto (ITA) | Team Tinkoff | m. t. |
| 8 | Scott Thwaites (GBR) | Bora-Argon 18 | m. t. |
| 9 | Mike Teunissen (NED) | Team LottoNL-Jumbo | m. t. |
| 10 | Fernando Gaviria (COL) | Etixx-Quick Step | m. t. |

## Referències

* ↑ «A través de Flandes se mantiene pese a los atentados». Marca, 22març 2016 [Consulta: 23 març 2016].
* ↑ «Debusschere homenajea a las víctimas de los atentados y gana en Waregem». El Mundo Deportivo, 23-03-2016 [Consulta: 23 març 2016].
* ↑ «Dwars door Vlaanderen / A travers la Flandre (startlist)». [Consulta: 23 març 2016].

## Enllaços externs

* A través de Flandes 2016 - Lloc web oficial
# Empresari

Un empresari és aquella persona que, de forma individual o col·lectiva, fixa els objectius i pren les decisions estratègiques sobre les metes, els mitjans, l'administració i el control de les empreses i assumeix la responsabilitat tant comercial com a legal enfront de tercers. L'empresari és la persona física, o jurídica, que amb capacitat legal i d'una manera professional combina capital i treball amb l'objectiu de produir béns i/o serveis per oferir-los al mercat a fi d'obtenir beneficis.
El terme generalment s'aplica tant a les altes capes de gerència -els anomenats executius en cap —per exemple Steve Jobs i Bill Gates– com als membres del consell d'administració —per exemple: Sergio Marchionne i Ramón Aboitiz– o a alguns accionistes (generalment "accionistes majoritaris" o aquells que posseeixen múltiples inversions —per exemple: Warren Buffett i Ricardo Claro– i, generalment, als propietaris d'empreses de qualsevol grandària.
Es pot suggerir que en el rol de l'empresari es troben tres funcions diferents: la de propietari, capitalista o financer; la de gerent o administrador i la d'emprenedor o innovador que assumeix riscos.
Jean-Baptiste Say suggereix en el seu Traité d'économie politique de 1803 que "és rar que tals empresaris siguin tan pobres que no posseeixin almenys part del capital que empren"; que "ell és l'enllaç de comunicació entre les diferents classes de productors, com entre els productors i els consumidors. Ell dirigeix el negoci de la producció i és el centre de moltes trobades i relacions; ell fa guany del seu coneixement i de la ignorància d'uns altres, i de qualsevol avantatge accidental de producció"; que "el mèrit del mercader que aconsegueix, a través del bon maneig fer que el mateix capital sigui suficient per expandir un negoci és precisament anàleg al de l'enginyer, que simplifica la maquinària o la fa més productiva", i nota al mateix temps que "l'empresari està exposat a tots els riscos, però en canvi s'aprofita de tot el que pugues ser-li favorable".

## Referències

* ↑ Say: Traité d'économie politique - ver traducción en: Tratado de Economía Política

## Enllaços externs

* El empresario, per Israel Kirzner.
# Marlborough (Nou Hampshire)

Marlborough és una població dels Estats Units a l'estat de Nou Hampshire. Segons el cens del 2000 tenia 2.009 habitants.

## Demografia

Segons el cens del 2000, Marlborough tenia 2.009 habitants, 829 habitatges, i 565 famílies. La densitat de població era de 38 habitants per km².
Dels 829 habitatges en un 29,2% hi vivien nens de menys de 18 anys, en un 56,3% hi vivien parelles casades, en un 0% dones solteres, i en un 31,8% no eren unitats familiars. En el 25,9% dels habitatges hi vivien persones soles el 9,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,42 i el nombre mitjà de persones que vivien en cada família era de 2,88.
Per edats la població es repartia de la següent manera: un 22,3% tenia menys de 18 anys, un 7% entre 18 i 24, un 29,6% entre 25 i 44, un 25,8% de 45 a 60 i un 15,3% 65 anys o més.
L'edat mediana era de 40 anys. Per cada 100 dones de 18 o més anys hi havia 92,1 homes.
La renda mediana per habitatge era de 44.904$ i la renda mediana per família de 50.927$. Els homes tenien una renda mediana de 32.727$ mentre que les dones 23.882$. La renda per capita de la població era de 19.967$. Entorn de l'1,3% de les famílies i el 3,5% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Marlborough». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Marlborough». American Fact Finder. Oficina del Cens dels Estats Units, 12-01-2010.
# Wei del Nord

La Dinastia Wei del Nord (xinès tradicional: 北魏朝, xinès simplificat: 北魏朝, pinyin: Běi Wèi Cháo), també coneguda com a Tuoba Wei (拓拔魏), Wei posteriors (後魏), o Yuan Wei (元魏), va ser una dinastia que va governar la Xina del 386, quan fou fundat per Touba Gui a Mongòlia i Shanxi com a successor de l'estat de Dai, fins al 534.
S'ha descrit com "part d'una era de turbulència política i intens canvi social i cultural ". Veient el seu creixement, els Yan posteriors atacaren Wei del Nord però foren derrotats a la batalla de Canhepi i els anys següents Wei del Nord va arribar fins al riu Groc, i les restes dels Yan van quedar separades i es van convertir en Yan meridionals en 398, que fou conquerit per Jin orientals en 410 i Yan septentrionals en 407, conquerit per Wei del Nord en 436. És conegut per la unificació del nord de la Xina a 439 quan va capturar Wuwei a Liang septentrionals.
Va ser un període en què les idees estrangeres es van introduir, i el budisme es va establir fermament. Moltes antiguitats i obres d'art d'aquest període, tant taoistes com budistes, han sobreviscut. Durant el període de Taiho sota l'emperador Xiaowen, els assessors de la cort va instituir àmplies reformes i canvis introduïts que van conduir en el 494 dC cap a la dinastia, traslladant la seva capital de Datong a Luoyang. Era l'època de la construcció dels llocs de coves budistes de Yungang fins a Datong a mitjans i finals del segle cinquè, i cap a l'última part de la dinastia, les Coves de Longmen fora de la capital posterior de Luoyang, en les quals s'han trobat més de 30,000 imatges budistes de l'època de la dinastia. Es pensa que la dinastia s'originà a partir del clan Tuoba de les tribus no Han de Xianbei. Els tuoba es van canviar el nom a yuan com a part de la sistemàtica sinització. Cap al final de la dinastia que havia dissensió interna significativa el que resultà en una divisió entre 534 i 535 entre la Dinastia Wei Oriental i Dinastia Wei Occidental.

## Referències

* ↑ Zizhi Tongjian, vol. 110.
* ↑ Zizhi Tongjian, vol. 138.
* ↑ Zizhi Tongjian, vol. 152.
* ↑ Katherine R. Tsiang, p. 222
* ↑ Xiong, 2009, p. 412.
* ↑ Xiong, 2009, p. 383.
* ↑ Xiong, Victor Cunrui. Historical Dictionary of Medieval China (en anglès pàgines=384). Rowman & Littlefield, 2009. ISBN 9780810860537.

## Vegeu també

* Wangame Studios

## Enllaços externs

* Història de la Xina: Un bon catàleg d'informació Arxivat 2017-04-22 a Wayback Machine. (anglès)
# Francesc Vidal Burdils

Francesc Vidal Burdils (Felanitx, 1901 - Barcelona, 31 de març de 1955) fou un advocat i economista mallorquí.
El 1923 es llicencià en Dret a la Universitat de Barcelona. Fundà, el gener de 1928, la revista La Nostra Terra i la dirigí fins a l'abril de 1928, quan es traslladà a viure a Barcelona i fou substituït per Antoni Salvà Ripoll. Passà a treballar a una empresa d'electricitat de Barcelona. Va fer la descripció general del llibre Mallorca (1936), editat per l'Institut d'Estudis Catalans. Va ser professor de mercat i publicitat de la Institució d'Estudis Comercials de Barcelona. És autor de nombrosos estudis sobre energia elèctrica. Va ser soci de mèrit de la Societat Econòmica Barcelonesa d'Amics del País.
| « | Segons Francesc Vidal i Burdils, al 1936 es podia afirmar que Mallorca és una “illa d'or per la riquesa dels seus conreus i, així mateix, per la seva activitat industrial”. Així, “l'ametlla de Mallorca és exportada principalment a Anglaterra, França, Bèlgica, Amèrica del Nord i Països Escandinaus”. En valor, uns 30 milions de pessetes. (Segons C. Pi Sunyer, les importants exportacions catalanes d'ametlles eren de 22 milions). La indústria (calçat, vidre, perles, confecció, turística) també era important. | » |

## Obres

* Economia eléctrica de España (1941)
* Análisis científico de mercados (1943)
* Desarrollo de la industria eléctrica española (1949)
* Las lámparas fluorescentes y su factor de potencia (1951)
* Política agraria y electrificación rural (1951)

## Referències

* ↑ «Necrològiques». La Vanguardia, 01-04-1955, pàg. 19.
* ↑ Dolç i Dolç, Miquel (coord.). Gran Enciclopèdia de Mallorca. Volum 18. Palma: Promomallorca, p. 128. ISBN 84-8661702-2.
* ↑ "La xarxa elèctrica" Francesc Roca Rosell. El Punt Avui, 15 de gener de 2017
# Drugs.com

Drugs.com és una enciclopèdia farmacèutica en línia que proporciona informació sobre medicaments per a consumidors i professionals sanitaris, principalment als EUA.
El lloc web de Drugs.com és propietat i operat pel Drugsite Trust, una organització privada administrada per dos farmacèutics neozelandesos, Karen Ann i Phillip James Thornton. El lloc conté una biblioteca d'informació que inclou contingut de Cerner Multum, Micromedex de Truven Health Analytics, Wolters Kluwer Health, Food and Drug Administration (FDA) dels Estats Units, ADAM ., Stedmans, AHFS, Harvard Health Publications, Mayoclinic, North American Compendiums i Healthday.

## Història

El domini Drugs.com va ser registrat originalment per Bonnie Neubeck el 1994. L'any 1999, durant el boom del puntcom, Eric MacIver va comprar una opció per comprar el domini a Neubeck. L'agost de 1999, MacIver va vendre el domini a la subhasta per 823.666 dòlars americans a Venture Frogs, una incubadora de startups dirigida per Tony Hsieh i Alfred Lin, coneguda per la seva participació a LinkExchange i posteriorment a Zappos.com. Venture Frogs va vendre el nom de domini drugs.com a un inversor privat el juny de 2001, permetent que Hsieh i Lin se centressin en Zappos.com.
El lloc web de Drugs.com es va llançar oficialment el setembre de 2001. El març de 2008 va anunciar la publicació de Mednotes —una sol·licitud de registre de medicació personal en línia que es connectava a Google Health (el 24 de juny de 2011 Google va anunciar que es retirà Google Health l'1 de gener de 2012). Al maig de 2010, la FDA dels Estats Units va anunciar una col·laboració amb Drugs.com per distribuir les actualitzacions de salut del consumidor al lloc web i a la plataforma mòbil de Drugs.com.

## Referències

* ↑ «About Drugs.com». [Consulta: 30 juny 2013].
* ↑ «Editorial Policy». [Consulta: 17 febrer 2016].
* ↑ «A Prescription for Riches?». Wired.com, 21-11-1999. Arxivat de l'original el 1 juliol 2010. [Consulta: 2 juliol 2010].
* ↑ «The best domain names in the world... ever!». Internet Magazine, 01-11-1999. Arxivat de l'original el 3 juliol 2010. [Consulta: 2 juliol 2010].
* ↑ «Drugs.com Fetches Nearly a Mil». Wired.com, 09-08-1999. [Consulta: 2 juliol 2010].
* ↑ «Drugs.com Kicks Domain Habit». Wired.com, 01-06-2001. [Consulta: 2 juliol 2010].
* ↑ «Internet Archive Wayback Machine». Arxivat de l'original el 5 octubre 2001. [Consulta: 2 juliol 2010].
* ↑ «Drugs.com Unveils the Next Generation Medication Safety Tool to Help Consumers Avoid Dangerous Drug Interactions». Reuters, 24-11-2008. Arxivat de l'original el 5 de juliol 2010. [Consulta: 2 juliol 2010].
* ↑ «An update on Google Health and Google PowerMeter». [Consulta: 24 juny 2011].
* ↑ «Drugs.com Furthers Reach of FDA Consumer Health Information». Food and Drug Administration, 26-05-2010. [Consulta: 2 juliol 2010].
# Kōichi Yamadera

Kōichi Yamadera (山寺 宏一, Yamadera Kōichi, nascut el 17 de juny, 1961 en Shiogama, Miyagi, Japó) és un actor, seiyū popular en Japó.

## Rols
### Televisió d'anime

* El Detectiu Conan (Kyōsuke Haga, Masateru Hira)
* El misteri de la pedra blava / Nadia (Eaton)
* Cowboy Bebop (Spike Spiegel)
* Fist of the Blue Sky (Kenshirō Kasumi)
* Ghost in the Shell: Stand Alone Complex (Togusa)
* Ghost in the Shell: S.A.C. 2nd GIG (Togusa)
* Hajime no Ippo Champion Road (Kazuki Sanada)
* Majin Eiyuuden Wataru (Kurama Wataribe)
* Majin Eiyuuden Wataru 2 (Kurama Wataribe)
* Mermaid's Forest (Yūta)
* Neon Genesis Evangelion (Ryōji Kaji)
* Oh! Edo Rocket (Ginjirō)
* Ranma ½ (Ryōga Hibikia)
* Soreike! Anapanman (Cheese)
* Stitch! (Stitch)
* Xenosaga: The Animation (Gaignun Kukai, Albedo Piazzolla)

### OVAs

* Detonator Orgun (Tomoru Shindō, Orgun)
* Harlock Saga (Harlock, Tochirō)
* The Hakkenden (Dōsetsu Inuyama)
* Megazone 23 (Shinji Nakagawa)
* Megazone 23 Part III (Shion)
* Mermaid's Forest (Yūta)
* Mermaid's Scar (Yūta)
* Saiyuki (Sha Gojyo)
* Shamanic Princess (Kagetsu)
* Queen Emeraldas (Tochirō)

### Pel·lícules d'anime

* Appleseed Ex Machina (Briareos Hecatonchires)
* Ghost in the Shell (Togusa)
* Ghost in the Shell: Innocence (Togusa)
* Highlander: The Search for Vengeance (Marcus Octavius)
* Martian Successor Nadesico: Prince of Darkness (Hokusen)
* Memories (Miguel)
* Mobile Suit Gundam: Char's Counterattack (Gyunei Guss)
* Ninja Scroll (Jūbee Kibagami)
* Paprika (Morio Osanai)
* Vampire Hunter D: Bloodlust (Meier Link)
* Wonderful Days (Shua)
* x/1999 (Sorata Arisugawa)

## Enllaços externs

* Kōichi Yamadera Arxivat 2009-07-24 a Wayback Machine.: Across Entertainment (Lloc Web Oficial)
* Kōichi Yamadera a l'Enciclopèdia d'Anime News Network (anglès) (anglès)
# Epitácio Pessoa

Epitácio Lindolfo da Silva Pessoa (Umbuzeiro, 23 de maig de 1865 — Petrópolis, 13 de febrer de 1942) va ser un polític i jurista brasiler, president de la república entre 1919 i 1922. El període de govern va ser marcat per revoltes militars que a la llarga acabarien en la Revolució de 1930, que va portar Getúlio Vargas al govern central.
Va ser també diputat federal, en dues oportunitats, ministre de la Justícia, jutge del Suprem Tribunal Federal, procurador general de la República, senador tres vegades, cap de la delegació brasilera en la Conferència de Versalles i jutge de la llavors Cort Internacional de la Haia.

## Referències

* ↑ Costa Porto, Walter. O voto no Brasil: da Colônia à 5a. República (en portuguès brasiler). Gráfica do Senado Federal, 1989.
* ↑ «Governo Epitácio Pessoa (1919-1922) - Revoltas e agitação cultura» (en portuguès brasiler). UOL. [Consulta: 30 setembre 2023].
* ↑ Pessôa Raja Gabaglia, Laurita. Epitacio Pessôa (1865-1942) (en portuguès brasiler). J. Olympio, 1951.
# Bernard Sigé

Bernard Sigé és un paleontòleg francès, investigador de la Universitat de Lió. Ha col·laborat amb paleontòlegs cèlebres com ara Gerhard Storch. Entre altres tàxons, ha descrit Pseudorhyncocyonidae (1974), Vaylatsia i Euronyctia.

## Referències

* ↑ Arxivat 2007-02-08 a Wayback Machine. (francès)
# Francesc Casanova

Francesc Casanova és el nom dels següents personatges:
* Francesc Casanova (director), director de la pel·lícula No et tallis ni un pèl (1992), amb Ramon Madaula i Mercè Lleixà com a protagonistes.
* Francesc Casanova i de Mir (Sant Cugat del Vallès 1813 – Barcelona 1898), president de l'Institut Agrícola Català de Sant Isidre entre 1871 i 1872, i vicepresident de l'Ateneu Barcelonès el 1875-1876.
* Francesc Casanova i Estorch (Olot, 1907 – 1969), flabiolaire, violinista i compositor de sardanes.
# Hampden (Dakota del Nord)

Hampden és una població dels Estats Units a l'estat de Dakota del Nord. Segons el cens del 2000 tenia 60 habitants.

## Demografia

Segons el cens del 2000, Hampden tenia 60 habitants, 34 habitatges, i 14 famílies. La densitat de població era de 136,3 hab./km².
Dels 34 habitatges en un 11,8% hi vivien nens de menys de 18 anys, en un 41,2% hi vivien parelles casades, en un 0% dones solteres, i en un 58,8% no eren unitats familiars. En el 55,9% dels habitatges hi vivien persones soles el 26,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era d'1,76 i el nombre mitjà de persones que vivien en cada família era de 2,71.
Per edats la població es repartia de la següent manera: un 15% tenia menys de 18 anys, un 6,7% entre 18 i 24, un 31,7% entre 25 i 44, un 16,7% de 45 a 60 i un 30% 65 anys o més.
L'edat mediana era de 42 anys. Per cada 100 dones de 18 o més anys hi havia 121,7 homes.
La renda mediana per habitatge era de 31.250 $ i la renda mediana per família de 54.375 $. Els homes tenien una renda mediana de 23.750 $ mentre que les dones 23.750 $. La renda per capita de la població era de 20.860 $. Cap de les famílies i l'11,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Hampden». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 9 agost 2010].
* ↑ «Geographic Comparison Table- Hampden». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 9 agost 2010].
# Daniela Pes

Daniela Pes (Tempio Pausania, 1992) és una cantautora sarda.

## Biografia

L'any 2016 es va graduar en cant jazz al Conservatori Luigi Canepa de Sàsser. Amb Dora Scapolatempore funda The Dalthes, un duet d'arpa i veu que reinterpreta en clau electrònica diversos repertoris de jazz, i amb el qual actua el 2016 a l'Harp Festival de Rio de Janeiro.
Enceta la seva carrera en solitari musicalitzant els poemes en gal·lurès de Gavino Pes, un sacerdot del segle XVIII de la seva mateixa ciutat, i l'any 2017 participa al Premi Andrea Parodi, del qual es proclama guanyadora amb el primer premi i el premi de la crítica.
El 2018 participa al Festival Musicultura, en què obté el premi a la millor música i també el premi NuovoImaie.
El 14 d'abril del 2023 publica el seu primer àlbum d'estudi, anomenat Spira, amb la producció de Iosonouncane, i amb el qual guanya el premi Tenco al millor primer treball. L'àlbum va acompanyat per una gira a diverses localitats de l'Estat italià. L'octubre del 2023 és convidada al programa de televisió Via dei Matti nº0 emès a Rai 3.
El mateix any participa en diversos concerts de Vinicio Capossela.

## Discografia
### Àlbums d'estudi

   * 2023 – Spira

## Reconeixements

* 2017 - Premi Andrea Parodi
* 2018 - Musicultura
** Premi Siae
** Premi Nuovo Imaie
* 2023 - Premi Tenco - Millor Opera Prima
* 2023 - Premi Navicella Sardenya
* 2023 - Premis Rockol
** Millor artista emergent
** Premi TicketSms
* 2023 - Premi Lucio Dalla

## Referències

* ↑ «Daniela Pes», 24-09-2023.
* ↑ Redaest. «Daniela Pes, una lingua antica per una musica nuova», 30-01-2019.
* ↑ «Ca milla mia dì», 20 maggio 2023.
* ↑ «Daniela Pes annuncia le nuove date 2024 dello Spira Tour nei club», 8 dicembre 2023.
* ↑ Claudio Cabona. «Daniela Pes è la vera sorpresa del Premio Tenco», 23 dicembre 2023.
* ↑ «Il cavallo e la torre», 26 dicembre 2023.
* ↑ «Daniela Pes annuncia il club tour di "Spira"», 27-09-2023.
* ↑ Pierfrancesco Pacoda. «Pes, Alfa Mist e Overall. Il Locomotiv cala il tris», 13-11-2023.
* ↑ «Vinicio Capossela strega Sassari, si replica a Cagliari», 29 dicembre 2023.
* ↑ «Daniela Pes asso pigliatutto del 10º premio Andrea Parodi».
* ↑ «Daniela Pes tra i vincitori di Musicultura» (en italià), 30-05-2018.
* ↑ «Sanremo, consegnata a Daniela Pes la Targa Tenco: «Il mio coraggio è condividere l’arte»» (en italià).
* ↑ «DANIELA PES | I PRESTIGIOSI RISULTATI DELLA CANTAUTRICE TEMPIESE - Città di Tempio Pausania» (en italià), 04-09-2023.
* ↑ «Rockol Awards 2023: l'elenco completo dei vincitori», 16-01-2024.
* ↑ «“Ciao” Lucio, il premio Ballerino Dalla a Calcutta e Pes» (en italià), 21-01-2024.